钦定古今图书集成/理学汇编/经籍典/第140卷 > 《汉韩婴诗外传四》 > 《汝坟》
## 钦定古今图书集成/理学汇编/经籍典/第140卷 > 《汉韩婴诗外传四》 > 《汝坟》

孔子行，闻哭声甚悲。孔子曰：“驱驱！前有贤者。”至则皋
鱼也，被褐拥镰，哭于道傍。孔子辟车与之言曰：“子非
有丧，何哭之悲也？”皋鱼曰：“吾失之三矣：少而学游诸
侯，以后吾亲，失之一也；高尚吾志，间吾事君，失之二
也；与友厚而小绝之，失之三也；树欲静而风不止，子
欲养而亲不待也。往而不可得见者，亲也。吾请从此
辞矣。”立槁而死。孔子曰：“弟子诫之，足以识矣。”于是门
人辞归而养亲者十有三人。子路曰：“有人于斯，夙兴
夜寐，手足胼胝，而面目黧黑，树艺五谷，以事其亲，而
无孝子之名者，何也？”孔子曰：“吾意者身未敬邪？色不
顺邪？辞不逊邪？古人有言曰：‘衣欤食欤，曾不尔即’。子
劳以事其亲，无此三者，何为无孝之”名？意者所友，非
仁人邪？坐语汝，虽有国士之力，不能自举其身。非无
力也，势不便也。是以君子入则笃孝，出则友贤。何为
其无孝子之名？《诗》曰：“父母孔迩。”

伯牙鼓琴，锺子期听之。方鼓琴，志在山，锺子期曰：“善
哉鼓琴，巍巍乎如太山，志在流水。”锺子期曰：“善哉鼓
琴，洋洋乎若江河。”锺子期死，伯牙擗琴绝弦，终身不
复鼓琴，以为世无足与鼓琴也。非独琴如此，贤者亦
有之。苟非其时，则贤者将奚由得遂其功哉！〈诗阙〉